Tăriceanu a plecat de lângă Dragnea după un minut de declarații: ”Nu mai e nevoie de prezența mea”

Liderul ALDE, Călin Popescu Tăriceanu, a plecat luni de lângă Liviu Dragnea după doar un minut de declarații de presă comune la Parlament. După ce a fost întrebat de un reporter dacă există tensiuni în coaliție, Tăriceanu a spus ”niciun fel, din contră, după cum vedeți, am participat împreună la ședința coaliției, am venit împreună în fața presei”. Apoi a adăugat zâmbind ”Nu mai e nevoie de prezența mea” și a plecat, lăsându-l pe Liviu Dragnea singur în fața presei.

Dragnea a spus imediat ”sunt de acord cu Călin” și a răspuns timp de câteva minute la întrebările jurnaliștilor în fața grupului PSD din Camera Deputaților. Cei doi lideri au participat la ședința grupurilor parlamentare reunite PSD – ALDE.

Plecarea lui Tăriceanu de lângă Dragnea a venit la doar câteva ore după ce liderul ALDE a anunțat public că sunt excluse variantele de OUG și asumare a răspunderii guvernului pentru trecerea Codului Penal, o lovitură pentru liderii PSD care voiau o soluție rapidă.